Oberta al públic l'exposició 'Quino, Mafalda y mucho más'
04 de maig 2023

![](/media/5dmfmxw3/img_0654-c.jpg?width=850&height=561.8806306306307)

L'exposició _Quino, Mafalda y mucho más_ estarà en el Centre Cultural Mario Monreal de Sagunt des de hui fins al divendres 30 de juny. Es podrà visitar de dilluns a dissabte i de 9 a 21 hores, i l'entrada és gratuïta. És una exposició organitzada per l'Autoritat Portuària de València en col·laboració amb l'Institut Quevedo de l'Humor de la Universitat Alcalá de Henares i, en esta ocasió, l'Ajuntament de Sagunt. Forma part de la programació de primavera de la delegació de Cultura de l'Ajuntament de Sagunt i es tracta d'una exposició itinerant que ara fa parada a Sagunt.

L'alcalde de Sagunt, Darío Moreno; la regidora delegada de Cultura de l’Ajuntament de Sagunt, Asun Moll; altres membres de l’equip de govern; el president de l'Autoritat Portuària de València, Joan Calabuig; i altres membres de la directiva han visitat l'exposició este matí.

Es tracta d'una breu mostra del gran humorista Joaquín Salvador Lavado Tejón, més conegut pel pseudònim de Quino. S'exposen més de 200 vinyetes, cartells publicitaris o audiovisuals de l'autor. La mostra compta amb codis QR per a descarregar àudios en els mòbils, un apartat amb braille i una secció activa per als més xicotets. A més, «**és una expressió cultural que és molt apreciada per moltes generacions de gent i, per tant, molt valuosa**», tal i com ha expressat el president de l'Autoritat Portuària de València, Joan Calabuig.

![](/media/nnaponxa/img_0483-c.jpg?width=850&height=561.8806306306307)

L'exposició estarà dividida en diferents seccions. D'una banda, _El Humor de Quino_, on s'explicarà la seua tècnica i sentit de les seues obres. Per un altre, _Mafalda_, en la qual els i les visitants podran conéixer l'univers que envolta esta icona mundial de còmic. Finalment, en la secció _Homenaje a Quino_ s'exposaran els guardons que ha rebut l'humorista i el reconeixement de la societat.

Darío Moreno ha reivindicat la labor transgressora que va tindre la tira còmica: «**_Mafalda_** **jo crec que forma part ja del patrimoni de la humanitat. Ha canviat mentalitats, ha sigut un element irreverent**». D’altra banda, Asun Moll ha manifestat el seu «**orgull**» pel fet que Sagunt siga seu d'una exposició com la de _Quino, Mafalda y mucho más_.

Quino va ser un humorista gràfic i historietista argentí, nacionalitzat espanyol, l'obra més coneguda del qual va ser la tira còmica _Mafalda_. El seu humor es caracteritzava per la seua acidesa i el seu cinisme, aprofundint en la misèria i l'absurd de la condició humana. Quino pretenia, amb poques vinyetes, imatges senzilles i diàlegs breus, fer reflexionar al lector. L'artista somiava amb la família i els ideals de la vida: justícia, llibertat, democràcia, finances i ètica.

![](/media/fq1fgkq0/img28_c.jpg?width=483.38963963963965&height=850)

*   [](http://www.facebook.com/sharer.php?u=https://aytosagunto.es/va/actualitat/oberta-al-public-l-exposicio-quino-mafalda-y-mucho-mas/ "Facebook")
*   [](http://twitter.com/share?url=https://aytosagunto.es/va/actualitat/oberta-al-public-l-exposicio-quino-mafalda-y-mucho-mas/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/oberta-al-public-l-exposicio-quino-mafalda-y-mucho-mas/ "Linked In")
*   [](mailto:?body=https://aytosagunto.es/va/actualitat/oberta-al-public-l-exposicio-quino-mafalda-y-mucho-mas/)